Ylen mukaan Ugandan ylin poliisiviranomainen on kertonut, mitä vieraita aineita kuolleen suomalaismiehen ruumiista on löytynyt.

Suomalainen liikemies löytyi kuolleena hotellihuoneestaan Ugandan Kampalassa kaksi viikkoa sitten. AOP

Ugandan poliisi kertoi maanantaina tiedotteessa, että Ugandassa kuolleen suomalaisen liikemiehen elimistöstä löytyi vieraita aineita, jotka todennäköisesti aiheuttivat miehen kuoleman. Asia paljastui toksikologisessa tutkimuksessa.

Ylen mukaan Ugandan ylin poliisiviranomainen kertoi tiistaina paikallisessa televisiossa, mitä vieraat aineet ovat. Miehen elimistöstä löytyi jäämiä kokaiinista ja tuholaismyrkystä. Miehen suussa oli myös ruskeaa ainetta, jota ei ole toistaiseksi tunnistettu, Yle kertoo.

Aineita oli kaikkialla ruumiissa, niin maksassa, munuaisissa kuin virtsassakin.

Julkisuuteen ei ole kerrottu, miten aineet päätyivät miehen elimistöön. Maanantaina Ugandan poliisi tiedotti, että peräkkäisinä päivinä Ugandassa kuolleiden suomalaisen ja ruotsalaisen miehen ruumiit on viety kotimaihinsa. Myös ruotsalaismiehen ruumiista on löytynyt paikallisen poliisin mukaan vieraita aineita.

Keskusrikospoliisi (KRP) vaihtaa tietoja Ugandan viranomaisten kanssa suomalaisen liikemiehen kuolinsyyn selvittämiseksi. Maat aloittivat yhteistyön tapauksen tutkinnassa viime viikolla.

KRP kertoo Twitterissä, ettei se ole saanut uusia tietoja Ugandan viranomaisilta tapaukseen liittyen.